ประกันภัยไตรมาสแรกโตไม่หยุด
เบี้ย1.3แสนล้านเฉียด18% ‘คปภ.’ห่วงวิกฤตยูโรกระทบ
25 พ.ค. 2555

เบี้ย1.3แสนล้านเฉียด18% ‘คปภ.’ห่วงวิกฤตยูโรกระทบ
โพสต์ทูเดย์ — คปภ. เผยภาพรวมธุรกิจประกันภัย ไตรมาสแรก ปี 2555 โต 17.98%
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. ได้เฝ้าติดตามสถานการณ์วิกฤตหนี้ของกลุ่มสหภาพยุโรปและความผันผวนอย่างใกล้ชิด เนื่องจากธุรกิจประกันภัยมีเงินลงทุนส่วนหนึ่งในตลาดพันธบัตร ตลาดเงิน และตลาดลงทุน เพื่อใช้เป็นเงินหมุน เวียนรอจ่าย




 
นอกจากนี้ การเรียกร้องค่าสินไหมทดแทนจากเหตุอุทกภัยที่ผ่านมามีการเรียกร้องกับบริษัทประกันภัยต่อในยุโรป ซึ่งอยู่ระหว่างการพิจารณาจ่ายค่าสินไหมทดแทนตามรายงานของผู้ประเมินวินาศภัยในต่างประเทศ
สำหรับธุรกิจประกันภัยไตรมาสแรก ปี 2555 โตขึ้นเป็นลำดับ มีเบี้ยประกันภัยรับโดยตรงจำนวน 1.31 แสนล้านบาท ขยายตัว 17.98% เมื่อเทียบกับช่วงเดียวกันของปีก่อน
ทั้งนี้ แยกเป็นธุรกิจประกันชีวิตมีเบี้ยประกันชีวิต จำนวนทั้งสิ้น 8.95 หมื่นล้านบาท ขยายตัว 17.01% เมื่อเทียบกับช่วงเดียวกันของปีก่อน จากการขยายตัวของการประกันชีวิตประเภทสามัญ จำนวน 7.49 หมื่นล้านบาท ขยายตัว 18.04% รองลงมาเป็นการประกันชีวิตประเภทกลุ่ม จำนวน 1.13 หมื่นล้านบาท เพิ่มขึ้น 15.78% และจากการประกันอุบัติเหตุส่วนบุคคล จำนวน 1,228 ล้านบาท เพิ่มขึ้น 8.51% 
ธุรกิจประกันวินาศภัยมีเบี้ยประกันภัย จำนวนทั้งสิ้น 4.22 หมื่นล้านบาท เพิ่มขึ้น 20.09% เมื่อเทียบกับช่วงเดียวกันของปีก่อน จากการขยายตัวของการประกันภัยเบ็ดเตล็ด จำนวน 1.40 หมื่นล้านบาท เพิ่มขึ้น 30.74% รองลงมาเป็นการประกันอัคคีภัย 2,550 ล้านบาท เพิ่มขึ้น 25.26% และจากการประกันภัยรถ 24,381 ล้านบาท เพิ่มขึ้น 15.10%
ขณะที่จำนวนกรมธรรม์ประกันภัยรายใหม่ในไตรมาสแรกของปี 2555 รวมทั้งสิ้น 12.55 ล้านราย เป็นจำนวนเงินเอาประกันภัยรวม 2.09 หมื่นล้านบาท โดยแบ่งเป็นกรมธรรม์ประกันภัยของธุรกิจประกันชีวิต 1.4 ล้านราย เป็นจำนวนเงินเอาประกันภัยเท่ากับ 8.99 แสนล้านบาท และเป็นกรมธรรม์ประกันภัยของธุรกิจประกันวินาศภัย 11.14 ล้านราย เป็นจำนวนเงินเอาประกันภัยเท่ากับ 20 ล้านล้านบาท